amanoisuno/poetBack huggingface dataset:
頌古五十三首  其二七 釋文禮 
泥佛金佛木佛，度水度火度爐。妙體本來無處所，莫將真佛强塗糊。
頌古五十三首  其二八 釋文禮 
不知兀坐常輪轉，空下禪牀遶一遭。背面却言虧一半，老婆惡業自家招。
頌古五十三首  其二九 釋文禮 
上等接人，了無回互。據坐堂堂，是何謂度。帥王用處若軒昂，爲渠拽倒破禪床。
頌古五十三首  其三○ 釋文禮 
以此振鈴伸召請，旋風連架打將來。大悲院里邏齋去，肘露皮穿可怪哉。
頌古五十三首  其三一 釋文禮 
賸噇生菜似頭馿，臨濟堂前捉敗渠。聳耳長鳴隨踢踏，不知業債倩誰除。
頌古五十三首  其三二 釋文禮 
階頭放下劫初鈴，相撲呼它馬使名。五棒打來無雪處，却言渠不是官行。
頌古五十三首  其三三 釋文禮 
禍福無門口自招，三遭瞎棒打馿腰。可憐敗國亡家恨，萬古春風吹不消。
頌古五十三首  其三四 釋文禮 
家常添鉢繞村行，驀地一聲無厭生。化主分明嫌少在，籬門掩却强惺惺。
頌古五十三首  其三五 釋文禮 
烏藤倒掛向平田，便把羸牛痛下鞭。更說養來經五歲，始終只是老婆禪。
頌古五十三首  其三六 釋文禮 
師之一字太孤危，文□□無作者知。不領韶陽提起處，且從默處認殘碑。
頌古五十三首  其三七 釋文禮 
親到龍潭已暗投，夜深誰共御街遊。紙燈吹滅狼烟息，坐斷中原四百州。
頌古五十三首  其三八 釋文禮 
山邊水邊待月明，暫向人間借路行。如今還向山邊去，只有湖水無行路。
頌古五十三首  其三九 釋文禮 
住山境界問如何，女子雙鬟鬢已皤。覿面不逢休更會，白雲飛過舊山河。
頌古五十三首  其四○ 釋文禮 
菴僧真實濟兇人，一喝分明出差珍。莫道賊魁非別者，當頭雪刃用來親。
頌古五十三首  其四一 釋文禮 
四方八面沒邊疆，暴雨狂風無處藏。古廟裏頭休軃避，移舟別有好商量。
頌古五十三首  其四二 釋文禮 
法戰場開驗克賓，解施武略對將軍。如何有罪全無賞，待展奇謀自策勛。
頌古五十三首  其四三 釋文禮 
不動蒲帆問一言，大魚却被小魚吞。直從意外超唇吻，始信巖頭無腦門。
頌古五十三首  其四四 釋文禮 
從來六箇不知音，一箇全拋惡浪深。義斷情忘無處覓，三千剎海冷沉沉。
頌古五十三首  其四五 釋文禮 
有句無句，如藤倚樹。回避無門，毒蛇當路。樹倒藤枯，句歸何處。明眼衲僧，一場罔措。
頌古五十三首  其四六 釋文禮 
磐陀漠漠秘蒼苔，終日跏趺兩鬢摧。縱使不曾呼喚著，何嘗謾得阿師來。
頌古五十三首  其四七 釋文禮 
因我得禮你，事從叮囑起。誰知白蘋風，不在秋江裏。
頌古五十三首  其四八 釋文禮 
讀書人報來，豈在之乎者。孔子與周公，皆不及門也。
頌古五十三首  其四九 釋文禮 
天地廣無邊，何云藏北斗。跛脚老雲門，未明三八九。
頌古五十三首  其五○ 釋文禮 
樹凋葉落聊伸問，體露金風錯指蹤。带累兒孫無豹變，等閒落在草窠中。
頌古五十三首  其五一 釋文禮 
賀家湖上天華寺，一一軒窗面水開。不是閉門防俗客，愛閑能有幾人來。
頌古五十三首  其五二 釋文禮 
大龍景物最幽妍，澗水山花照眼鮮。堅固法身何必問，風光長在劫壺先。
頌古五十三首  其五三 釋文禮 
白牛烹了正熙熙，皮角官中却要追。將下帽簷輸納了，燈前更鼓夜遲遲。
偈二首  其一 釋文禮 
黄鍾纔起時，九數從頭數。相將幽谷鶑啼，次第雕梁燕語。田父祭勾芒，叢祠敲社鼓。農父狎牛郎，村姑教蠶婦。光陰老盡世間人，冬至寒食一百五。
偈二首  其二 釋文禮 
此力分明在不欺，不欺能有幾人知。要明象兔全提句，看取陞階正笏時。
偈頌五首  其一 釋文禮 
震忽雷，飛閃電。夜叉頭，菩薩面。
偈頌五首  其二 釋文禮 
萬松關迥，九隴烟橫。谷風傳響，澗水流聲。
偈頌五首  其三 釋文禮 
衆生本不曾迷，夜闌雞向五更啼。諸佛本不曾悟，秋清雁度長空去。西窗昨夜月華明，涼飆已到梧桐樹。
偈頌五首  其四 釋文禮 
七尺單前，一蒲團地。橫亙十方，豎窮三際。
偈頌五首  其五 釋文禮 
夜明簾外，寶鑑臺前。元無兼带，豈有偏圓。古渡無人霜月冷，蘆花風靜鷺鷥眠。
頌七賢女遊屍陀林 釋文禮 
七珍八寶任君需，三物從來的是無。若向無中拈得出，不須見佛問何如。
頌馬祖因僧問離四句絕百非 釋文禮 
喚起窗全曙，催歸日未西。無心花裏鳥，更與盡情啼。
六代祖師贊  其一 釋文禮 
咄咄胡僧，齒缺面黑。滿口鄉談，無人譯得。只知結果自然成，不知滿地花狼藉。
六代祖師贊  其二 釋文禮 
哀哉斷臂，甘受欺瞞。心既不有，何處求安。寂寂少林人不見，一庭風雪夜漫漫。
六代祖師贊  其三 釋文禮 
內外中間，覓罪不得。瞌睡醒來，眼睛突出。一從歸去皖公山，直至如今沒蹤蹟。
六代祖師贊  其四 釋文禮 
破頭山前，三辭詔旨。教壞小兒，賣弄唇嘴。無端又上牛頭山，更與懶融說道理。
六代祖師贊  其五 釋文禮 
黄梅再來，青松依舊。前身後身，一場逗漏。七百高僧總作家，唯有南能不唧𠺕。
六代祖師贊  其六 釋文禮 
倩人書偈，巧說脫空。傳衣宵遁，喪盡英雄。非風旛動惟心動，依舊埋身草莽中。
松源和尚贊 釋文禮 
耳根聵兀如鴟，項頸縮拗如馿，有問東却答西。未嘗許可，說甚傳持。臨行三轉語，自起一團疑。幾多吞不下，背後亂鍼錐。咬定牙關供死款，鐵牛耕破舌頭皮。
示圓證知客 釋文禮 
莫年結屋傍山椒，門外荆蕪沒半腰。幾度賺君來扣擊，老無氣力舉藤條。
寄真寂深居圓鑑浄和尚 釋文禮 
墾土耕烟四十年，了無禪教與人傳。钁頭邊事誰相委，八月深居有筍鞭。
天台石橋 釋文禮 
橋橫飛澗上崔嵬，澗瀑千尋吼怒雷。五百聲聞看不破，至今活葬在巖隈。
送僧歸雁山 釋文禮 
秋來歸去雁山阿，爲問龍湫諾詎那。貪看高崖千丈雪，伽梨打濕竟如何。
送晦巖佛光法師歸天竺  其一 釋文禮 
颺下天台故紙堆，爲搜言外蔣山來。浙翁拶到無棲泊，謂實情忘撒手回。
送晦巖佛光法師歸天竺  其二 釋文禮 
歸去相依有鷲山，渠家一向斥前三。誰知開異來同了，圓旨如今亦厭談。
佛光炤公首依於梁渚今往下竺參北峰印禪師二首  其一 釋文禮 
送子參尋靈鷲山，諸方多是落前三。自從開異歸同後，玄旨於今亦倦談。
佛光炤公首依於梁渚今往下竺參北峰印禪師二首  其二 釋文禮 
揀境分明妙藥方，餘之分別更須忘。晚風吹落殘紅片，休向枝頭覓舊香。
贊應菴華 釋文禮 
亭亭相對兩蒼松，不覺當門觸祖翁。後代兒孫無著莫，忍聽蕭瑟起凄風。
句 釋文禮 
施爲動靜憑誰力。
戒事魔十詩  其一 李兼 
勸爾編氓莫事魔，魔成剗地禍殃多。家財破蕩身狼籍，看取胡忠季子和。
戒事魔十詩  其二 李兼 
白衣夜會說無根，到曉奔逃各出門。此是邪魔名外道，自投刑辟害兒孫。
戒事魔十詩  其三 李兼 
金鍼引透白蓮池，此語欺人亦自欺。何似田桑家五畝，雞豚狗彘勿違時。
戒事魔十詩  其四 李兼 
莫念雙宗二會經，官中條令至分明。罪流更溢三千里，白佛安能救爾生。
戒事魔十詩  其五 李兼 
生兒只遣事犁鉏，有智宜令早讀書。莫被胡輝相引誘，此人决脊尚囚拘。
戒事魔十詩  其六 李兼 
蚩蚩女婦太無知，喫菜何須自苦爲。料想阿童鞭背後，心中雖悔可能追。
戒事魔十詩  其七 李兼 
仙居舊有祖師堂，坐落當初白塔鄉。眼見菜頭頭落地，今人諱說呂師囊。
戒事魔十詩  其八 李兼 
貴賤家家必有尊，如何舍祖事魔神。細思父母恩難報，早轉頭來孝爾親。
戒事魔十詩  其九 李兼 
肉味魚腥喫不妨，隨宜茶飯守家常。朝昏但莫爲諸惡，底用金罏爇乳香。
戒事魔十詩  其一○ 李兼 
官家爲是愛斯民，臨遣知州誨爾諄。願爾進知庠序教，怕嫌爾做事魔人。
寄白雲軒周道正 李兼 
自往丹丘去，因循過一年。孤雲無定止，明月又重圓。書尾間相問，琴聲淡悄然。何時當會面，吟醉海濤邊。
送桑澤卿歸天台 李兼  西湖
野鶴昂然不可羈，伴行雙屐一筇枝。屈公蕭寺三旬客，益我空囊幾卷詩。亂帙檢殘燒燭夜，淺杯流向落花時。春光只戀西湖好，不念台山老桂枝。
蘭亭題詠  其一 李兼 
書法光芒晉永和，後來摹寫不勝多。考論又得桑夫子，蘭渚風流轉不磨。
蘭亭題詠  其二 李兼 
自從繭紙殉昭陵，定武流傳賸得名。總輯舊聞爲博議，即今真贋不難憑。
寄題愚齋 李兼 
巧鬻非善賈，利穫非良農。君子不自智，甘與庸人同。天君見獨者，進退有新功。忽斂藝文手，反著懷袖中。客問以臆對，此說非易窮。吾非甯武子，今學北山翁。
奉陪攖寧侍郎遊柏山寺謁梅公墓小憩行軒勉酌 李兼 
蕭寺倚巖郭，昔遊幾何年。茲辰愜幽賞，杖屨從儒先。稍穿蒼蘚徑，旋入青蘿烟。山色若倒屣，松風自鳴絃。目力眩奇觀，步屧信所便。俄登旃檀林，金碧耀脩緣。道旁老木拱，詩翁久飛仙。蟬蛻萬物表，蝶夢三生前。至今二百載，相望箕斗懸。緬懷文忠公，豐碑泯遺鎸。樂善如緇衣，後世兩稱賢。山僧矜好事，華表新題璇。向來委榛棘，時情任渠遷。先生笑撫掌，此事從古然。相逢一樽酒，勸君小流連。江梅欲浮動，春光向妖妍。同遊二三子，舂容有佳篇。歸歟不知夜，霜雪凈寒天。
秋扇行 李兼 
憶當九夏初，恒御君王手。西風颯然至，持用焉能久。人情易變如三秋，君恩覆水不可收。藉使凉飈奪炎熱，感隕此身終不絕。
題冀缺圖 李兼 
耕夫自立苗且耘，饟婦相敬禮如賓。畫工貌出態閒暇，不是如今愚野人。古之農者蓋如此，饁彼公田同婦子。山林自信有真樂，隠逸傳中無姓字。吾不能走馬章臺街，畫眉狼籍貽譏諧。又不能賣酒臨邛市，奔妻萬古不滅恥。遺風後世豈無存，半在東阡烟雨村。不見杵臼梁家婦，猶能親舉案前餐。
田里 李兼 
百穀盈成後，三秋假樂時。雞豚開社甕，簫鼓賽神祠。野茹青盈筥，香炊雪滿匙。欲知田里趣，細誦老翁詩。
次韵周與能 李兼 
墜緒今如綫，遺書尚滿床。功名兩蝸角，世路幾羊腸。癖有登山屐，貧無在笥裳。故人應見念，莫遣字稀行。
莎雞 李兼 
悲思亦何苦，繁聲咽未休。家庭殘月曙，衰草故園秋。物化終歸盡，年華迅若流。要當期子夜，相與和商謳。
曉出 李兼 
凌晨躬蕆事，未曉出城關。路暗雞三唱，天青月一彎。華香衣笥外，嵐翠竹輿間。欲盡清游興，官程索遽還。
食兔詩 李兼 
弱質司明視，虛名直望舒。軼迂辭上蔡，能事到中書。狡計空多窟，珍盤竟付厨。獨將毫末效，曾紀汗青餘。
謝張世顯詩卷 李兼 
珍重張公子，交情不我遺。肯迂林下步，來贄袖中詩。江樹煙中色，叢梅雪外枝。吟哦清絕句，一一可同時。
鍾山 李兼 
白鳥江天闊，青山佛閣重。影孤寒日塔，聲殷暮煙鐘。異世文中選，當時鏡裏容。猶傳遺蛻骨，只在此高峰。
發于湖 李兼 
斷岸收潢潦，蒼烟出翠微。衆帆爭鵓港，孤塔認梟磯。萬事皆前定，重來悟昨非。此身縻薄爵，何處避危機。
回次采石 李兼 
千帆東下勢連檣，控带河山自一方。塞角凄風營戍遠，野花濕雨墓田荒。落霞孤鶩江干闊，去馬來牛歲月長。老我聲名無一遂，征衫藍縷鬢蒼蒼。
謝當塗陳舍人饋姑孰春 李兼 
門巷春風翳草萊，筆耕無藝甑生埃。空成洛下書生詠，敢望青州從事來。洗盞首供堂上壽，留尊更待月中開。陶然竟墮難名境，疑是凌歊百尺臺。
晚春 李兼 
筠窗幽獨靜亡鄰，坐睡從吾一欠伸。綠樹清圓宜靜晝，孤花寂寞照餘春。時拈柏子燒銅鼎，旋碾茶團瀹玉塵。在昔芻蕘猶足採，獨慙無用養閒身。
送交代高丞 李兼 
天涯客裏送人歸，恨絕青青楊柳枝。細雨杏園摩詰畫，春風花岸少陵詩。九天掄擢堪先卜，萬里功名莫後時。江上豈無西到鴈，平安數遣故人知。
簡丘倅即次韵 李兼 
先生志尚直明廬，庀職毋嫌外且疎。聊向江城紆驥足，行趨禁闥侍鸞輿。河陽花樹曾親植，魯相葵根欲盡鋤。從此把君詩過目，絕勝厚祿故人書。
依韵和吳起季見寄 李兼 
騏驥瘦，駑駘肥，不如占我白石磯。出無車，食無肉，寧復羨渠黄金屋。叔孫禮樂何紛綸，兩生不行豈徒云。丈夫結交半天下，幾人沮溺同耕雲。捷徑趨榮速如鬼，齷齪豈堪豪右齒。虞卿著書託窮愁，仲蔚繞宅蓬蒿秋。朅來話舊重携手，往事紛紛集樽酒。胸中奇氣耿獨在，匣劍時作蛟龍吼。窮亦樂，貧非痡，且復安步行坦途。從人嘲笑我非夫，乘流則逝寧須扶。亦知落落固難合，焉能鬰鬰屈此乎。朝驅車於閬風之顛，夕濟舟於丹水之淵。放身物外豈不好，局蹐人間真可憐。追若亡，汗漫遊，笑甯子，商聲謳。豈曰無衣，與子同裘。天地一馬，日月雙輈。噫，流光胡可以淹留。
蒹葭 李兼 
蒹葭漫漫秋風多，陂池水落枯葦柯。青山斷處落日下，欵乃一聲漁子歌。高秋鱸肥賤如土，換酒村場醉迷路。夜深艇子艤前灣，依稀月照蘆花浦。
舟中 李兼 
昔向畫圖見，今行莽蒼間。天連疑有路，湖闊更無山。地入番君國，星潛左蠡灣。江神相行客，未覺畏途艱。
游道宮 李兼 
路去叢祠修竹林，插天松檜卧龍吟。翬飛朱閣闌干外，人在白雲巖竇深。落花半逐流水逝，黄鶴一去莫烟沉。安得金丹蛻凡骨，一視往昔與來今。
水陽道中 李兼 
落日河西岸，春風水北橋。地迂帆影轉，石出漲痕銷。濁釀淋茅滓，頳鱗貫柳條。幾年安穩處，纔幸適今朝。
芳洲 李兼 
芳洲日云夕，薄言擷蘭荃。悠悠無與贈，脈脈空自憐。美人洵且都，爲加一笑嫣。知己古所重，欲報甘縻捐。未省晼晚姿，可復成春妍。彼哉爨下桐，猶爲朱絲弦。
江上 李兼 
晚來艤櫂瀕江側，汀草蘋花間紅碧。無聲畫裏更斜陽，匹練光中正秋色。雲間落帆繫高樹，烟外牧牛橫短策。黄昏漁火亂前村，猶有孤吟未歸客。
石子澗 李兼 
去郭無多地，肩輿又獨來。青山隨路轉，老樹挾溪迴。映水深宜竹，皚林早見梅。頗思傾白酒，適意卧青苔。
山居苦 李兼 
地僻塵心遠，臺高縱目賒。鷺明烟際渚，鳥篆雨餘沙。橡栗駢秋實，雞冠媚晚花。斷無車馬客，來問野人家。
離家 李兼 
送者臨門廡，征人暮路歧。翻思津遣後，可奈獨歸時。歲旱田疇薄，家貧母子離。能忘手中綿，密密綴衣濕。
句 嚴大猷 
笏未到身難擊泚，兵如入手易擒吳。
縣學秋試 呂祖平 
細雨輕寒弄曉晴，紛紛鵠立擁書黌。廣庭賸欲先耆艾，小試聊煩喚弟兄。韞櫝此時增玉價，傳家有子勝金籝。鷄蟲得失能多少，也聽春蠶葉上聲。
句 石東震 
門前碧蘸一溪斜，髣髴逃秦處士家。
爛柯山 汪忱 
山作危梁千尺橫，一天金泛月波清。幽禽不復驚棋響，深谷猶能答斧聲。塔壞尚餘鴻雁意，井荒誰放轆轤鳴。試將比較天台景，只欠璁瓏琪樹英。
蛻龍洞 陳玨 
潛虬成穴古危岑，曾爲編氓霈旱霖。石怪自留千載跡，泥蟠難駐九天心。老松猶學拏雲勢，群籟渾驚動地吟。瀟灑禪關連勝概，追遊誰不快煩襟。
垂虹亭 陳玨 
高壓玉龍腰，參差雁勢朝。雄吞五湖闊，平揖兩山嶢。闌檻中流出，炎蒸白晝消。暫來塵慮息，那復日逍遥。
句 陳玨 
石洞雲歸春雨足，海門月上夜潮生。
和劉後村梅花絕句  其一 黄珩 
豐鐘逐散曉雲遮，我欲伸冤玉帝家。青女一身都是膽，年年隨下月偷花。
和劉後村梅花絕句  其二 黄珩 
一雙白鶴騎焉往，十萬青蚨散即休。吟透何郎早春句，輸他占射得揚州。
句 黄珩 
真色果無描寫法，漢人枉自殺毛公。
伯時番王禮佛圖卷 李簡 
佛身充滿大千界，蓮座玄談海水翻。融攝群修證圓覺，靈通虛徹卓然存。
句  其一 李簡 
挹香不盈懷，餐英淡無味。
句  其二 李簡 
向來紅與紫，隨流去如雲。雖有故枝在，花落何紛紛。
譜樂歌 趙由濟 
悠悠我祖，始於軒轅。既歷高陽，秩秩大猷。爰自伯益，舜賜皂斿。中衍仕商，造父御周。征彼徐方，營營有功。邑於趙城，大河之東。建仕晉國，耿光其封。成宣諭日，畏夏愛冬。岸賈作難，嬰臼立孤。襄子始大，常山得符。於赫烈侯，懋建丕圖。肅侯武靈，兆配有虞。西漢子都，生長河間。暨於唐末，今族居燕。卜遷大梁，世系綿綿。厚德豐功，宜永其傳。中罹多難，西歷江沱。眷焉吾族，豐水居多。百川有源，衆條有柯。庸修家牒，克俾無訛。顧及伯仲，憂患更多。瞻歎古烈，自憐其生。厥生豈偶，三辰垂精。德業未進，敢不戰兢。我心伊何，當念於初。感彼霜露，愴然躊躇。奉先如在，宗戚相依。椿臺萱草，高堂可娛。惟忠惟孝，立身有本。嗟爾後進，朂哉自勉。萬有能銷，期道無泯。溫恭朝夕，云胡不謹。顯親揚名，俾昌俾熾。善保家聲，期於不替。尚念前人，留心譜系。受天之慶，爰及苗裔。
清明  其一 史達祖 
一百六朝花雨過，柳梢猶爾病春寒。晉官今日炊烟斷，併著新晴看牡丹。
清明  其二 史達祖 
宮燭分烟眩曉霞，驚心知又度年華。榆羹杏粥誰能辦，自採庭前薺菜花。
句 史達祖 
遺像人猶思後主。
皋橋 周文璞 
伯鸞出京師，慷慨歌五噫。豈無濟時心，升降與我違。有來適吳中，舂粱救寒饑。吳人皋伯通，舎之慰窮棲。方志雖或除，此橋猶可稽。伯鸞號逸民，佳傳照綠綈。伯通頼有此，庶幾與之齊。至今閶門外，兩冢陪要離。累累各高大，冥冥春草萋。古者賢哲人，不計鳳與鷄。焜耀亦偶爾，埋沒何淒兮。出語賀兩公，亦以昌吾詩。
堯章金銅佛塔歌 周文璞  西湖
白石招我入書齋，使我速禮金塗塔。我疑此塔非世有，白石云是錢王禁中物。上作如來捨身相，饑鷹餓虎紛相向。拈起靈山受記時，龍天帝釋應惆悵。形模遠自流沙至，鑄出今回更精緻。錢王納土歸京師，流落多在西湖寺。錢王本是英雄人，白蓮花現國主身。蛇鄉虎落狗脚朕，何如紅袍玉带稱功臣。天封坼開即退聽，兩浙不聞笳鼓競。歸來佛子作護持，太師尚父尚書令。一枚傳到白石生，生今但有能詩聲。同袍秦外銛師兄，哦詩禮塔作佛事，同喫地爐山芋羹。何曾薰陸綺床供，但見相輪銅綠明。哦詩禮塔猶未畢，蘆葉低飛山雨濕。
初至長干寺 周文璞 
雲杪熒熒一塔燈，覺皇舎利寶煙凝。山門推上三更月，似照前朝禮拜僧。
回次秣陵 周文璞 
我行古井邑，北風吹倒人。旗店語簇簇，石路聲轔轔。下車得少憩，亭午聽司晨。豈但田秔香，更覺村醪醇。懷哉厭王氣，契闊毋重陳。舊爲秣陵尉，今爲鍾山神。
哦松夏夜 周文璞 
雅頌聲流到楚詞，更無人見獨看時。池頭五粒初摇動，却替幽人說舊詩。
鷓鴣 周文璞 
夜聞春雨來，濃綠凈於洗。有禽自南翥，自呼不能已。豈非湘川下，或自江左起。黄陵見哀妃，白下感遊子。仍多憂其兄，宛轉深樹裏。汝兄今何在，荆棘日靡靡。豈非囚空山，或已投逝水。年深桎梏化，波冷皮肉死。鷓鴣謹勿痛，此係造物理。吾若破析言，汝恨入骨髓。風吹慈竹林，苔暈上深紫。吾亦念故鄉，日夜夢鄰里。不如各歸休，闕月照西鄙。
懷何月湖 周文璞 
星星鬢髮卧林丘，詔使東川作郡侯。髯叟望公來海嶠，癭兵迎守去夔州。珍圖想掛茅齋壁，巧石應隨竹釘舟。教得巴童歌舞好，侍郎千萬却歸休。
瀨上懷古 周文璞 
古寺閟岑鬰，空梁懸齋魚。神坐既欹仄，德容亦饑虛。先生貧有命，山僧樂無餘。長安滿市花，匹馬吟九衢。寥寥北邙山，而誰噫荒墟。豈有先生者，不如山僧歟。盲風振苕華，重露落芙蕖。何當醉尉歸，方坐釣水隅。
瀨上貞女祠 周文璞 
估客征夫上野橋，錦縭玉瑱亦蕭條。人間多少乘除事，到了英雄恨不消。
銅雀研 周文璞 
君王有遺令，婢子守空臺。遥望西陵下，漆燈照鴆杯。玉顔闕釵澤，松柏生悲哀。低吟短歌行，想像姦雄才。清泉沈金彩，古煙凝紫灰。零落故瓦在，雕鎸若陶坯。爲人作書研，詞章出詼諧。上下千載間，流轉何悠哉。那知墟中人，天命不復來。齊昏亦披猖，增三築崔嵬。年年漳河頭，野棠如雪開。
丘慶餘畫兔 周文璞 
家住棲賢雲，泉石恣幽討。寫出明視孫，眉目增媚好。卯日行踆踆，衣褐坐芳草。脫身文字禍，見機恨不早。仰候月盈縮，脩眉幾回掃。迷離望靈藥，青松爲三倒。山人書姓名，欲使好事考。
夜坐讀書 周文璞 
此生無耽嗜，獨具愛書癖。旁搜固未暇，乍見亦畧識。塵土苦見汙，更苦官事逼。紙燈既自剪，竹牖仍僕織。山邑少文獻，有亦何自覓。隨行五升瓻，一歲無滴瀝。向來長安市，閲之常竟夕。悵然夢裏去，莽莽雲雨側。哦此謂寒螿，夜漏三十刻。
春雪 周文璞 
崇禧仙舘似官居，二月寒風峭有餘。傲吏吟哦空峭下，野童放散夜堂初。熒熒宿火煨村酒，煜煜殘燈鏡道書。忽聽打窗聲更急，快移銀礫上枯株。
鶴廟 周文璞 
櫻桃花覆地，古廟自青春。帳裏還丹使，山中采藥人。風林嗥黑虎，雲路列斑麟。欲見神君面，連朝禮北辰。
玉晨口占 周文璞 
風鳴長史昇天柏，草護仙翁瘞劍塋。瑞像殿前亡馬跡，養龍池上有鼉鳴。
華道士白胭脂 周文璞 
蕭史水銀粉，番女紅藍花。狂奴愛風調，脂澤遂成家。鏡開青峽月，衣近赤城霞。欲下人間世，槲林栖晚鴉。
杜鵑花 周文璞 
雲樹重重和淚吟，故宮遺廟有知音。秦吳萬里皆芳草，染到山花恨最深。
新柳 周文璞 
長條導幽情，浄色穿戶牖。酸風釅如醋，少待濃似酒。颭颭金絲垂，滿眼遮老醜。
王道士庵 周文璞 
出家纔二十，小築契初心。水浸籬根冷，苔封井臼深。狖啼天慘慘，犬吠月陰陰。又踞藜牀座，焚香鼓內琴。
南華陽洞 周文璞 
稽首遊名山，駕言入華陽。南洞極秘怪，松草泉水香。曲几妙隸畫，殘碣刊靈章。俛首試一闚，冷風襲綃裳。守菴敬愛客，暖我紫朮湯。遺我鵝眼錢，云是洞所藏。往有尋幽徒，入見黄金牆。侈心或已起，幾受奇鬼戕。身儻獲會遇，敢恨飛蓬霜。更丐一片土，小築安閑房。朝披神芝圖，暮試{扟扌=飠}飯方。
金牛洞 周文璞 
凌兢下危梯，俯傴生深穴。回身避雲霧，偃面視日月。藥苗護谽谺，竹節截㠔嶭。安知幽蹊下，有此大奇絕。金牛鏟光景，仙牒尚可閲。崗頭春已半，枸杞如點血。便恐顛風興，橫吹石崖裂。
山行行歌十首  其一 周文璞 
受籙壇前雲更長，春風漠漠杏花香。峰回路轉無人處，恰見天書字數行。
山行行歌十首  其二 周文璞 
竦楶雕珉萬萬層，雲頭晃晃現觚稜。野人自愛幽深景，只是尋常不見僧。
山行行歌十首  其三 周文璞 
道院中間沐髮容，施來元自贊皇公。君能百拜香煙下，不怕丹瓊路不通。
山行行歌十首  其四 周文璞 
蟲蛀黄連徹夜焚，秦謠楚誦少人聞。近前欲問新宮信，鶴带靈芝入暮雲。
山行行歌十首  其五 周文璞 
带淺人家隠樹深，嫩晴天色弄雲陰。好風嫋嫋穿林去，吹散松黄似鬰金。
山行行歌十首  其六 周文璞 
遨遊自是不思歸，花氣蒸衣氣力微。拋棄文書亡俗累，嶺猿吟後閉山扉。
山行行歌十首  其七 周文璞 
天風穩送步虛聲，雜和漫山檜柏鳴。遠望山腰多白石，細看知是野人行。
山行行歌十首  其八 周文璞 
中峰道士蕊珠丹，曾與神仙玉煉顔。見說醉來燒隠訣，藥爐蕭瑟卧空山。
山行行歌十首  其九 周文璞 
紫陽道院古丹青，恨渠猶畫化胡經。晚香滅沒人歸後，自有天風撼玉鈴。
山行行歌十首  其一○ 周文璞 
砌穴蕭森隔土橋，項梁城頌最蕭條。羽衣歌此招魂魄，直送旛旗上九霄。
壬戌春日 周文璞 
自從憂患長精神，兀坐齋房過了春。鑿落盞乾官燭暗，樗蒲齒齔旅囊貧。皇天老眼非塵世，白日閑愁自替身。一段風光好如畫，未須全與路行人。
至荆公墓  其一 周文璞 
一丈荒墳上，悠悠落日斜。子孫來祭後，守墓掃松花。
至荆公墓  其二 周文璞 
野老從余話，文公在半山。蹇馿追不及，落日寺深關。
至荆公墓  其三 周文璞 
年少坐談玄，鍾山直北邊。春風吹夢過，淚浥舊貂蟬。
至荆公墓  其四 周文璞 
守法曾丞相，能文陸左丞。風流如未泯，應作寺中僧。
出白下 周文璞 
南朝禁籞夕陽明，猶與遊人作隊行。煙滿天淵池上路，菜花黄盡綠陰成。
遊栖霞四首  其一 周文璞 
破曉逗苦霧，客鼻何酸辛。山中氣候異，初日如燭銀。田間石獸多，知是肉角麟。古苔半皴腹，化作蒼龜鱗。兩柱既岌嶪，衆碑亦嶙峋。幽涂得奇觀，未敢辭埃塵。連年抱離憂，百嗟亡一呻。花委鬢毛晚，草奪袍色春。愁中書櫝失，夢裏歌鍾陳。窮愁著文字，屢被同行嗔。同行不相知，而况悠悠人。
遊栖霞四首  其二 周文璞 
吾與空門友，相扶歷芳甸。天機久深妙，梵本亦貫穿。徐馳得幽欣，濟勝愜孤願。宿芽發輕苞，寒卉抱短艷。鹿走風生林，僧歸雲入殿。寺從齊梁來，諸彥題品遍。安知千歲後，未歎陵谷變。
遊栖霞四首  其三 周文璞 
優尼製銅覺，欲住女主齡。主稱金輪王，錄在華嚴經。而捨覺富貴，愛慕塗椒馨。月黯回心院，妖魂啼窈冥。僧人弗知此，獨受一峰青。分減儻及我，終歲棲林坰。
遊栖霞四首  其四 周文璞 
府帖昨夕下，許奉半月急。遂作茲山遊，惘怳憂思失。古跡墮榛莽，久久失修葺。南唐石塔好，巋然對人立。高碣纏蛟龍，奇畫耐風日。明旦丹陽路，萬感當畢集。說似石翁婆，皆須爲余泣。
再如金陵 周文璞 
再踏江東路，詞窮不復論。江泥沾苦淚，津鼓聚歸魂。庾信因愁老，陶潜爲酒存。孤蹤雖落魄，不敢望明恩。
道中望茅山有感 周文璞 
危亭對名岳，畢景扶鈎欄。白鷺伺察過，低昂若弓彎。去歲負笈遊，最住元符間。櫟林带脩竹，清派流珊珊。離留叫晝靜，洞天生春寒。偉哉老宗師，作屋雲雨端。竟爲殺蟲蟻，不活升龍鸞。遺體但解蛻，故宮亦燒殘。今創已半舊，萬柱扶玄壇。遂以兩不借，一筇履巑岏。入宅問玉斧，採芝投金環。墨沼篆結字，丹臺氣成盤。將謂便隠遁，遽爾罹間關。夷甫麈尾墮，荀令香爐閑。再獲望奇秀，恍然神觀還。如見大仙伯，被髮綠映山。兩君控鵠從，俱著漢小冠。俗累當復馳，煮藥鼎欲翻。
病起寫懷 周文璞 
夕陽蔽天涯，望望不見家。牛斗象緯微，咄咄空嗟咨。此時將細碎，說與枝上花。
送友人入浙 周文璞 
小縣登樓上，依稀是去年。更闌吹短笛，飲散覓歸韉。丹葉標寒渡，黄花羃野田。重來吊古地，爲拊石羊肩。
轆轤體 周文璞 
野人無事時，常誦極玄詩。寫遍千山寺，吟行九曲溪。誰爲補天手，同是决雲兒。欲去無人問，今霄醉似泥。
金陵懷古六首  其一 周文璞 
孫伯陵頭水最悲，蔣侯廟下月來遲。夜深行客心驚恐，猿掛晉朝楓樹枝。
金陵懷古六首  其二 周文璞 
司馬家兒持酒杯，天星亦下澆崔嵬。當時若便效牛飲，定有孟津師旅來。
金陵懷古六首  其三 周文璞 
愁看幕府夕陽邊，那更雞籠在目前。跋扈飛揚只如此，登臨那得不酸然。
金陵懷古六首  其四 周文璞 
杳杳舊蹤尋不得，茫茫遺恨有誰窮。長安敗績誰憐汝，灞上收聲未到公。
金陵懷古六首  其五 周文璞 
琵琶未盡使人嗟，淚洒華林御苑花。今日聞韶無處所，雁煙蛩雨屬他家。
金陵懷古六首  其六 周文璞 
江水無情碧草春，北朝留住老詞臣。子規啼向青楓樹，爲爾離鄉去園人。
江南曲四首  其一 周文璞 
露下五願秋，雨打三楊愁。齊梁才子多，埋在青山頭。
江南曲四首  其二 周文璞 
郎與新歡濃，儂與舊歡熟。懊惱對行人，當爲歌艷曲。
江南曲四首  其三 周文璞 
孤舘聞啼鶑，日暮脂粉薄。芳醪似泥賤，那得不行樂。
江南曲四首  其四 周文璞 
雨認巫山氣，江通淫預情。相逢未多時，秋花開古城。
吳中秋日 周文璞 
郊原落葉已離離，尚有孤花闖短籬。小醉不成憐病後，苦吟未了說愁時。鬭雞走狗爰絲喜，臨水登山宋玉悲。豆角已收無別事，待同野老赴襟期。
野薔薇 周文璞 
娟娟籬頭花，白白間綠葉。明光裁販袴，不掩遊子屧。餘春背人去，乞與弄芳蝶。感我萬古心，離離不相接。我行田野間，落魄何所挾。猶能自撐拄，使氣學漢俠。悠然芳草畔，見此衣逐妾。羅帷未生夢，粉面反成怯。幽香薰倒人，山麝火初熁。長亭或相思，如見玉蹀躞。
狼山 周文璞 
吾母禱於山，生我偃蹇身。卅八始入寺，所天俱不晨。歸人復何之，所願清戰塵。勿復論銜鈎，去作瑞世珍。
烏夜啼 周文璞 
何人彈阮咸，故故輕手摘。彈作烏夜啼，此意我所惻。南朝有帝子，作牧號侯伯。著身疑嫌間，生意日偪仄。愛妾聞啼聲，改鎮頒竹冊。或云長安吏，性命在頃刻。小婦聞啼聲，赦令敷大澤。身雖不肖甚，幼小著蒼幘。再轉作縣佐，欲塞父祖責。濡墨决疑訟，行朱慰冤魄。羣凶見之怒，極意便刳磔。首沮隸陽橋，公議亦已格。痛掠及庫胥，指作盜錢賊。胥既窘椎鑿，手墮面愈黑。書款自誣伏，身竟遭刻畫。酷毒一如斯，誰謂彼無策。謗書入外臺，遂坐使者劾。牽連入冶城，五載窮慘礉。陳詞叫穹旻，哀慟人叵測。若無磊落者，誰肯爲昭白。翻思受禍時，何但鎩羽翮。愁冤傳里巷，泣涕到臧獲。嫠母偕妻孥，惘惘望秋色。豈料今日下，置酒設豚拍。聽此哀絲鳴，但呼說不得。月明客已去，庭宇鳴啞啞。世人見慈烏，唾笑滿阡陌。誰知事乘除，禍去反爲福。蒼蒼上林枝，當去作謝客。
贈趙子野歌 周文璞 
與君雖爲外兄弟，語話尋常見肝肺。自從不見半年餘，每望吳雲輒流涕。蘋溪松江同一波，半年不見當奈何。長安市上相就處，弟能起舞兄能歌。兄今賜第南薰殿，滿戴宮花上林宴。弟歸便著墮遊冠，他時山中儻相見。吳王臺畔楊柳黄，吳姬對坐調絲簧。阿兄自對吳雲坐，呼弟不來應斷腸。書來不應寄他物，只要秋林一雙笛。當使蠻奴月下吹，此時此夜須相憶。
古琴歌 周文璞 
山人袖携古琴來，形模拙醜腹破穿。上兩金字亦殘漫，自云得自十年前。十年前宿野店間，野店岑寂無炊煙。只將百錢乞翁媼，回買濕薪煨澗泉。老翁持出一木段，刀痕鑿痕斧痕滿。秀才望見三嘆羨，學琴以後何曾見。此是成都雷氏爲，揩摩雷字分明現。持歸修治調曲成，曲成他人不肯聞。初彈羑里可釋憾，再鼓廣陵如雪冤。將歸古操次第傳，龍入我舟何可憐。
憶昔 周文璞 
憶昔在童初，身輕俗累無。雲霞明道服，日月綴僊都。屑玉三危露，泥金一丈符。遨遊即閶闔，佩带或昆吾。學語闚真誥，談玄校易圖。竹間時搏拊，松下亦樗蒲。謫墮歸巖壑，庸凡近僕奴。極知方匿景，何敢遽摶扶。請命書盈紙，祈真淚迸珠。但能覘帝座，不恨守天厨。譴巨知難逭，心安敢自誣。相隨有芒屨，還欲化雙鳬。
吊堯章 周文璞 
相逢蕭寺已纍然，自詠離騷講太玄。極目舊遊猶白石，傷心孤塚只蒼煙。兒從外舍收殘稿，客向空山泣斷絃。帝所修文與張樂，魂兮應是到鈞天。
遣興 周文璞 
望見山櫻媚短岑，翻然便悔出家林。壞車殺馬空嗟晚，裂芰焚荷直到今。筍蕨久爲歸去計，雲煙無復舊來心。平生最愛花濃淡，看了斜陽看暝陰。
夜歸 周文璞 
還山迫暮夜，枕石吟下眠。夢作童子日，采花弄寒泉。回身在人世，欲去塵網纏。永謝歡樂情，把袂入紫煙。
送道友歸 周文璞 
浮雲起足下，是子欲歸家。藏室收芸蠹，丹房掃箭砂。時聞搗藥鳥，啼向款冬花。莫使山童去，驚飛逐亂鴉。
黄龍洞 周文璞 
一從負圖與負舟，天公閟之居靈湫。重瞳胼手久不作，蒼苔古木兩漠漠。朝來石磴鱗鱗濕，如覺蜿蜒爲人出。甘霖未甦焦卷多，相候吳雲莫相失。
歸憩仁王寺 周文璞 
重到招提未覺遲，鉢單初副袷衣時。僧房齋院門門閉，梅子枇杷樹樹垂。蟻蔭經幢求託化，龍纏佛座學慈悲。長年無事閑來此，坐對空山諷小詩。
下竺 周文璞 
靜看唐人刻，相連坐石陰。鳥啼留客意，果熟住山心。野水流詩葉，天香襲道林。雲根有桂子，應待月中尋。
七言 周文璞 
雲竺前頭即御園，小風斜雨入梅天。放歌偃蹇如圓澤，古貌昂藏若稚川。尋得數行天寶字，破他一夜草堂眠。此生更要窮經論，惆悵高人舊石筵。
過葛天民新居 周文璞 
爲憶空山雨，因嗟短鬢霜。幅巾終日仄，侍女古時妝。烏臼殘林外，丹砂舊井旁。不留禪月畫，只踞凈名床。湖鏡秋容淡，雲莊曉露香。汲泉須透脈，種果便成行。使鶴過村店，携孥上野航。極知秦外叟，全似賀知章。對佛稱居士，翻經悟法王。自將詩檢校，猶與竹商量。嗟我渾無頼，非公不作狂。莫移松下石，老子要乘凉。
十月過鳳山舟回入項王祠用前韵 周文璞 
墜葉濃於染，孤花凈似霜。溪山如有待，朱粉玄施妝。勝境如天上，雄鳴自帝旁。工陳白玉琯，人坐紫金床。古兕稱春酒，靈虬換夕香。風箏猶有韵，星弁忽分行。念此鋤榛壟，頻來渡葦航。欲揮終極淚，只廢苦吟章。慨慷辭歡伯，英雄憶憤王。逝騅嗟弗及，撞斗恨難量。起舞何勞短，行歌未要狂。斷雲將落日，千古助哀凉。
送蜀客 周文璞 
都市今重到，文園更倦遊。依依返窮峽，得得上歸舟。往事深能憶，沈痾久合瘳。行經古祠廟，應酹舊山丘。梁甫遺馨在，降牋殺氣浮。白衣猶肯出，黄裏不包羞。一聽巴人曲，多貽漢璽憂。花蒙塵漠漠，苑抱水悠悠。蠢爾狂童輩，俱爲滅族囚。坤維元自正，棧閣未應修。管樂誰能並，卿雲亦可儔。時哉著檮杌，聊以畔牢愁。硉矹重開險，銷沉萬壘秋。堂留石室畫，歌尚竹枝謳。寒蚻催逋客，啼鵑識故侯。屈沱嘗角黍，岷嶺看牽牛。從此多談讌，逢誰共勸酬。近前持硯削，成列抱箜篌。近歲安樞相，宣威在益州。君歸如訪謁，朝論必咨諏。列聖方垂統，羣公亦好脩。焚燒已郿塢，誅殛到讙兜。虎豹參差束，魑魖次第投。衣冠通海嶠，干羽格蠻陬。江寇何勞服，淮田亦粗收。旌旃仍使傳，炮烙任兜鍪。玄象摧天狗，昌陵控玉虬。嗟嗟几上肉，斷斷幄中籌。貢錦資藩輔，緘辭告帝謀。聲名與勳烈，應逐漢江流。
戊辰感事二首  其一 周文璞 
久要和平福，須寬次第刑。諸公善調壹，熙祚必清寧。夾道焚香拜，今知病酒醒。謾勞雙鬢白，何止故山青。妖緯朝沉彩，非煙夜透扃。願同臧獲列，齊壽八千齡。
戊辰感事二首  其二 周文璞 
幕府才方盛，軍師意最高。何年燕巢木，幾處馬騰槽。馳騁心方壯，指麾身更勞。周詩歌勞徠，費誓說逋逃。行闕占風角，穹廬拜羽旄。飛騰真有種，淡泊正相遭。
山居書事 周文璞 
荼䕷架倒無人架，全似老夫狂醉時。昨夜一場溪雨橫，又漂苔蘚到花枝。
遊洞霄 周文璞 
天柱青峩峩，石筍危不墮。晃晃銀雲收，誰子開玉鎖。崩騰放閘水，煜爚入洞火。神境偕靈休，乃欲搜碎瑣。媿彼朽濁顔，一得在無我。致彼老鑄凝，披褐迎路左。願留護銀鐺，被葉盤礴裸。玉𥫽付九虎，遊宴升嶪峨。爲言子速去，勤苦悔坎軻。反樸招太和，當免運劫禍。慟哭出青松，殘齡其或可。
題喻玉泉家亦可樂亭 周文璞 
先生亭非伯夷築，亭柱亦用秋山竹。但令家有滿架書，何慮妻兒少饘粥。朝來相對亭上賓，洙泗尺度羲皇人。先生已死名不泯，常與此亭作標準。後來鄰觸閼伯怒，僕夫預起池魚慮。拆亭拆亭先拆柱，有孫抱柱出煙去。三十年餘復改觀，有孫如此不待贊。似魯靈光偶不全，令人見此空三嘆。
病後 周文璞 
風燈露水兩茫然，莫爲歡華少壯年。無病更須求藥物，愛閑猶要覓緡錢。此生身世揶揄裏，末路光陰泣涕前。快出囊中餐玉法，白雲深處日高眠。
上冢 周文璞 
蒸魚燔肉當好羞，北面百拜如有求。願身長健兒孫好，歲歲此日燒松楸。紙錢灰盡淚不盡，孤也雖在猶拘幽。沄沄金蓋山下水，相送直過龍灣頭。
送人歸苕溪 周文璞 
憤王祠廟桃花下，愁苦看春又隔年。今夜白蘋風更惡，去時須傍采菱船。
歐陽琴歌 周文璞  庐山
嗚呼箇是文忠琴，嗚呼此琴今尚存。堂中圖書散失盡，留得七絃傳子孫。六言自書書在腹，古錦梅花留不得。嗣孫賢者能忍貧，不向豪家博珠玉。初鼓如撼昭陵松，鞏原流水青溶溶。三宗龍衮在帝左，曾把鈞天賜與公。再鼓似播清潁水，只將漱流肯洗耳。曾蘇兩生招不來，自寫新聲付兒子。堯囚山，舜放野，自茲以下不平苦。與君所得婦女謗，此日一洗清萬古。小儒昔誦五季傳，頗訝春秋體微變。今來再聽七絃琴，南薰遺製喜復見。浮雲流盡白日逃，何用廣陵與離騷。譜成只度歐家曲，秋聲賦共廬山高。
歸姑蘇 周文璞 
舊巢已是別人門，梅自蕭疏柳自昏。河北謗來須混俗，江東讞就欲招魂。故王未納耶溪女，越相先尋澤國村。懷古感今吟不盡，一雙清淚落醨樽。
晨起 周文璞 
閉門不與俗人交，玄晏春秋日日抄。清曉偶然隨鶴出，野風吹折白櫻桃。
磵上小飲 周文璞 
方坐愛蠲潔，俯窺爲回縈。汲汲雨露澤，悠悠江海情。引之灌蔬圃，亦足發光晶。陶然未須去，於焉潜我名。
送道人歸華陽 周文璞 
山中無酒禁，戶戶有松醪。旋汲泉炊飯，多挑筍助庖。天燈將出現，野月未能高。憶我初遊日，先將石洞敲。
寄茅山道友三絕  其一 周文璞 
伏事三茅過一生，癡心不望羽車迎。舊時手種黄龍子，今解升雲入太清。
寄茅山道友三絕  其二 周文璞 
九錫碑亭日欲曛，有人趺坐對爐薰。憑誰傳語桓司馬，句曲山中只白雲。
寄茅山道友三絕  其三 周文璞 
蕊珠宮女傍瑶屏，自把韋編問姓名。回到人間無一事，紫陽花下白鷄鳴。
秋日孤山道院 周文璞 
孤山有何好，脩竹隠樓居。人在秋雲杪，香凝午醮餘。芳林多落果，靈沼少驚魚。歸棹聞歌詠，猶如學步虛。
寄韓澗泉 周文璞 
窮冬孤陋只書癡，肯爲凶荒强忍饑。師友淵源似公者，輿臺貧賤亦安之。人來山縣猶須債，雨映茅簷但要詩。欲詣樓居無逸步，要從老手化神奇。
訪梅二首  其一 周文璞 
起看重霧白漫漫，畧見春風在樹間。傍水出籬猶未快，淡煙微雨又青山。
訪梅二首  其二 周文璞 
幽花墮在石根傍，幾欲移將近草堂。草草一尊聊爾爾，跨馿歸去月荒凉。
呈鞏睡翁 周文璞  泰山
家本汶陽縣，累世事耕蠶。室廬既焚蕩，飄零住江潭。幼及識故老，頗聞鄉里談。最盛陽和時，梨杏春酣酣。岱宗富栝柏，孔林存欃檀。鄉閭鼎其中，實號玉檐檐。去年拜睡翁，知是山堂孫。淵流京洛舊，尺度歐梅間。昨夢返故里，有翁作司南。俚語馳寄之，何以鎸冥頑。
石林 周文璞 
蒼蒼一林石，零散少存者。分携多子孫，不勝落田野。虛堂有天就，乃在絕壁下。存者寧非真，散者亦已假。相君久藏山，遠客初繫馬。幽玩埋莓苔，孤嘀坐梧檟。方咏茲游清，未敢泥風雅。
絕句四首  其一 周文璞 
巾車初扣槿花籬，物物來前總要詩。一句坐來模寫了，雨鳩飛下老梅枝。
絕句四首  其二 周文璞 
紗籠解散坐門畿，生怕逢人索接籬。朝雨灑來山更凈，舂鋤恰好到方池。
絕句四首  其三 周文璞 
解呼威羽歸丹穴，可縛單于獻漢宮。四面八方籠不住，許來分坐此山中。
絕句四首  其四 周文璞 
隔林八十厖眉叟，理竹疏泉過一生。見說石林身健日，把書只在石中行。
客中 周文璞 
客中時序又怱怱，孤坐初春小雨中。弄水攀松去年事，令人憶殺洞霄宮。
山樂官 周文璞 
山樂官，爾誰魂，逃河入海俱奔奔，伶倫梨園何可論。山樂官，予欲爾兮無言。如有言，爲余歌雲門。
鳥媒 周文璞 
一自弋者篡，冥飛亦云多。庖犧網未收，同類如予何。已噤伐斧篇，去去依女蘿。
和澗泉賦山楹 周文璞 
共惟古至人，用意事物表。一丘謾摧殘，八極自圍繞。不勞日月運，坐見歲時了。魯夢久不作，楚賦那遽曉。既煩匠氏來，誰謂此山小。雲衣方紛敷，雪幹復夭矯。沐浴抱歸藏，樂甚憂悄悄。
重經洞霄 周文璞 
曩既負幽討，今敢萌遐心。扶桑下陽馭，砮磬浮空林。瓊臺渺詄蕩，蕊珮棲高深。屢見仙驥舞，遥聆玄女吟。如遂覩開闢，那復憂崎嶔。抱關職貴重，啟閉非所任。靈飈掣虬戶，同此琅琅音。願併翠綃水，寫之朱絲琴。
大滌洞 周文璞 
嵌空纔入泉潏潏，隔凡倒懸若錐立。道士云是閭丘公，入向華陽便門出。
岸幘 周文璞 
岸幘坐亭皋，休嗟命不遭。通幽文似呪，招隠句如騷。日下桃花熱，風低鶴背高。真遊窮不盡，只是酌芳醪。
翠蛟亭 周文璞 
禹驅龍蛇不驅蛟，依然跧此山之坳。有時淵停忽奔放，如負山走如玉跑。昔時莘渭正如此，咨爾來者無空嘲。
寄題館娃即靈巖寺 周文璞 
突兀僧藍是舘娃，屧廊猶自隠晴霞。清明但長離宮草，精魄應棲野寺花。白苧黄蕉迷鶴市，紫蘭綠芷屬漁家。思量種蠡成何事，空使君王式怒蛙。
小寒食 周文璞 
從來寒食多風雨，不料窮鄉亦管弦。壯歲心情悲昨夢，異鄉時序感流年。偶隨遊子來溪上，因與棠梨立路邊。從此堪悲轉憔悴，隨羣同上釣魚船。
五月五日至京口 周文璞 
回回望秦淮，出語重煩喋。凱風初酸辛，靈雨更淒切。疇昔之所經，望見心已折。粵從世態換，轉見凡事別。緡錢換仍艱，旅飯雜砂屑。坊市半頹毀，物貨僅羅列。鳴鳳斯不聞，遺沴猶慘烈。凌晨轉時序，涂路已入浙。京清雖快人，忍作昌歜節。身本無瑕疵，反被讒口諜。低翔就師友，庶幾免磨滅。清曠雖未能，玄暢差可悅。如其守微言，予將俟來哲。
贈蘇召叟 周文璞 
句容縣古寺，壁有道玄筆。晃晃纓絡軀，渺渺煙霧質。一堵最光怪，朱泥久堙鬰。泥去墨亦盡，慘淡意都失。恨不還其人，加巾急鞭抶。毀棄加弗敬，請論如漢律。羅漢院塔影，顛倒難致詰。稗書誌海翻，此理殊未必。今君所歸路，正向此中出。况有吊古才，仰天痛呼屈。勿稱荒唐言，析理資按述。其餘傳播詠，淋漓滿箱帙。棲霞者悲壯，茅洞者清逸。珍題倘相命，當第爲甲乙。
半山寺 周文璞 
野芳汀芷互幽妍，相國風流亦未傳。衮冕塵埃半山寺，自相撐拄過年年。
跋鍾山賦二首  其一 周文璞 
丁年寫了鍾山賦，舉向禪宮入定僧。僧却爲余言未好，扶行同謁晉諸陵。
跋鍾山賦二首  其二 周文璞 
往在秦淮問六朝，江樓祇有女吹簫。昭陽太極無行路，歲歲鵝黄上柳條。
過鳳山有感二首  其一 周文璞 
當年準擬作家林，溪墅樓居意已深。隠者自應尋別業，鳳兮何肯負初心。參差一段囊中玉，激烈三更月下吟。若不速來相就飲，定應從此失知音。
過鳳山有感二首  其二 周文璞 
秋蕪闕是草堂基，惟有南鄰盡得知。辛苦置家將守冢，告求廣地要穿池。浄蓮已付鄉僧掘，慈竹從教墓客移。雖向龍灣作耆舊，此生寧沒暫來時。
絕句二首  其一 周文璞 
皋伯通家瑣夕暉，八年寒食數歸期。江鄉橘柚花如雪，不許離人戴一枝。
絕句二首  其二 周文璞 
入春便與僧爲友，紫萼黄英見坐禪。昨日鄰翁催入社，謝他只是說無錢。
辛未九月晦日 周文璞 
遺體即母身，哀哀勿重陳。一貽泉壤憂，兩見霜露晨。繁霜與重露，塗抹隨荆榛。身即未殞滅，强與松柏春。遂於摇落中，見此天地仁。玄鳥已辭社，蓐收方降莘。拭淚聲秋旻，何由酬艱辛。
閑居日有幽事戲作 周文璞 
竹暗僧窺戶，莎寒鶴上廳。壁懸陳處士，屏貼少微星。壘甓爲蔬圃，埋盆學蓼汀。自知癡得計，常用醉爲醒。野客兼稱僕，幽禽代作伶。浴鳬翻落磵，鬭雀墮空庭。算數推三甲，防身召一丁。案頭松葉響，牆角柚花馨。梵庋堆書笈，醪罌隠粟缾。茅茨隠煙雨，鷄犬也忘形。
苦錐歌寄澗泉 周文璞 
我園秋果枝累累，縹青紺黄使相持，役夫牧人記註之。所佳尚者惟苦錐，苦錐兩株結蒙密。追惟丈人語天出，遂欲供之作籩實。他往返舍百無一，乃被猿狙打都畢。摧藏睢盱以自佚，季冬初旬日協吉。寒風急霰俱冽栗，自慙曩者信已失，作歌獻焉效詼譎。
臘月八夜雨 周文璞 
愁雲欲雪未成雪，忽聞寒雨夜淋浪。但知歲月墮寂寞，不悟乾坤發艷陽。天黑鬼車聲更大，夜闌客枕夢初長。明朝起視籬砌下，草芽浥浥又回黄。
送澗泉 周文璞 
一自接道誼，形容生輝光。束情謝流宕，捧詠增慚惶。矯足時切闚，雲海何頹唐。長安賣藥市，堇堇十載强。復綴守藏史，得近中書堂。心計常自珍，孰云失其防。稽首謝衆去，酹酒相扶將。融風促綠蔭，代對日夜忙。石澗流自湧，玉山禾欲長。安得便奮飛，相從决高翔。
送薛子舒 周文璞 
龍泉餞語餘，便使借船居。津吏方抽木，官人但載書。潮通白矴石，身近碧京魚。一卷新文就，皋禽亦自如。
晚菊 周文璞 
亭亭砌下黄金花，霜後顔色如矜誇。玄英摧挫百卉盡，獨自照耀山人家。湘累晨餐不論數，千歲高丘恐無女。君不見天寶杜陵翁，晚節嘗爲少年侮。
誦哀江南賦 周文璞 
高橋沙水涸，臺城蔓草纏。下有煩冤人，誦此危苦篇。我生楚臣後，身在江楓前。但見去魂遠，不見歸魂還。惟昔愛好詞，細碎窮註箋。中間多佚事，他書亦不傳。極欲補闕漏，今方長棄捐。重效嘈囋聲，庶幾與周旋。
簡正字南仲 周文璞 
白髮梁鴻隨暮猿，不辭引領望兄門。久無清夢相追逐，今喜遺經爲討論。數葉赤楓鳴客路，一畦黄薤憶家園。著書不就身何用，每見飛塵恨滿軒。
重遊栖霞 周文璞 
林麓已盡虎不見，邇來流民所蹂踐。殘僧自言昔遭變，藏經埋像猶可唁。流泉鳴悲雨摧殿，滿巖慈相沙汰難。白盛綴粘或壞面，慧命弗絕如斷綫。况我憂患經歷遍，見此悲酸尚兢戰。千聲萬聲走出門，門外秋花泣餘泫。
出溪 周文璞 
二月天景佳，波清見佳蝦。望中何所好，溪女摘蘋花。淺淺猶可涉，素手花似雪。隔港聞謳聲，風來正相接。
過舊居遇鄰家子述懷 周文璞 
憶昔玉雪時，最感鄰媼嫂。翦羅作髮鬌，添璣綴紋褓。今回遇孫枝，面墨體枯槁。念彼舊宅凶，災釁失依保。此生未還役，况復念家道。冷節返鄉閭，江路見芳草。奪恃罹荒饑，連歲愁浩浩。流離在山縣，只有泉水好。野櫻聚紫玫，衒弄晴日杲。半爲鳥雀盜，半被奴婢討。佰弜必盡護，盤飣如拱寶。坐薦一盞春，便足舒遠抱。
正字南仲祭詩 周文璞 
昭陽作噩冬，愁雲凝上蒼。我墮谿谷底，鹵莽聞公喪。哲人困中壽，頗謂告者狂。繼執邸吏符，躑蹢抽肝腸。又聞歛魂魄，玉色貌愈强。環泣甚危苦，精氣都不揚。一朝委垕地，千歲還天常。峩冠謝成均，射策何巍昂。連踐中秘書，檢校四庫藏。象緯識校尉，篇編嘉議郎。麟遊夜閣黑，鳳去旻霄黄。惟初典郡學，吐血謗可傷。積疊高於山，黨讞空銷亡。故老解噓枯，新人工絕吭。灼灼藻火衣，可使綻作裳。竟罷奉面對，射策裨君王。愧負臨軒恩，穹林摧棟梁。往者流傳誣，聖賢失隄防。頹裂在眼前，悽愴遥相望。二紀獲敬事，實亞衿珮行。嘗竊季弟稱，朽穢敢自將。束教濡雨露，采擷參差香。雖罹顛沛憂，夢寐敢自忘。翻思說待對，按述何微茫。嗟此盛壯時，傾耳殊怱忙。但覺異清濁，安知爲死生。髮櫛逮細碎，羅列置篋箱。前年日重九，西歸舊臺城。蒙索新句詠，攣縮紙半張。卷頭七字吟，持以獻我兄。稱許極銖兩，逢人便增評。出示鞏雒跋，文字逾西京。鼎器寫饕餮，肉翅兩目長。款曲彌日留，振刷家苑翔。池水正清潔，碩果亂縱橫。斯時惜晼暮，玄袂欹秋陽。徐步引升榭，如訴後別殃。命之返里廬，憑籍蜚晚英。讀書與析理，旦旦拘限程。爾搜嵩磵微，乙亥事頗詳。謹勿摹巷記，視此小傳成。亦勿痛揀擇，因筆爲文章。倚櫂望江浦，披榛穿翳荒。掊擊祛鬼野，鄉志始竄更。警策入心腹，陡謂千駟輕。誰子料承應，纔間一籥贏。敕厨具節饌，髹盤糕菊芳。終席岌飛動，漏下樓鼓鏜。劃見睽孤占，覢覢拖晶熒。姬孔情可測，一身行自當。日斜亡集舍，螯跪亡妖祥。國典嗇左丘，地下收回商。師門錫休誄，慟哭發幽榮。滕抱倏怊悵，薛譔方施行。茂洪既篹綴，彷彿日月光。門戶變化久，咫尺未可量。貧疢裹祭緩，偶然值清明。雨寒送魂來，素筵見親情。熟食侑介推，覆杯嗥后皇。諒此心靡他，庶幾下歆饗。
吊友人朱子大 周文璞 
與君昔並丹陽船，形容惘愴俱可憐。自說宅囿及百年，藏三小山出雲煙。土伯小廟自題扁，持照清池分醜妍。吁嗟先君方下世，姪子賣半相炒煎。出尋方伯待救護，與我密者纔萬錢。是身災疢恐凋謝，語未脫口吁皇天。那知君今亦逝川，洪崖白石夢杳然，竟從他姓改受廛。嗚呼，朱君無歸，歸來但見空屋椽，入抱山骨於黄泉。
挽正字南仲四首  其一 周文璞 
千古應無恨，諸公竟不能。要令參溟涬，端合罷飛騰。白草傷麟野，蒼山下馬陵。有兒持手澤，淚落照書燈。
挽正字南仲四首  其二 周文璞 
卷舌空沉彩，芸香亦蠹賢。幾時噫鳳沼，一旦感龍泉。遠播雕題外，高垂若木邊。煎膠嗟不及，遺碣暝臺懸。
挽正字南仲四首  其三 周文璞 
珠璧方輝耀，菁華未寂寥。極知身作祟，何用食爲妖。犧象收儒廟，簫笳咽市橋。傷心紗帽冷，三徑雨瀟瀟。
挽正字南仲四首  其四 周文璞 
一自初聞報，哀號向草堂。相隨只兒子，遠和有山獐。土沃幽宮掩，灰凝奠酒香。孤身揮泣盡，松柏便萎黄。
行歌四首  其一 周文璞 
雪壓門外土骨堆，一番兩番春始回。歸來但見鄰舍換，老樹紅花如死灰。商量千古有何事，經營八紘非汝才。乘除幻變既如此，何不快呼鸚鵡杯。
行歌四首  其二 周文璞 
天讒天讒光照戶，反舌轉枝啼更怒。九霄詄蕩帝座高，老我此身無告訴。舍傍種園翁作鄰，一方泉兮在中庭。齊民書在泉有銘，誓將團結爲林坰。
行歌四首  其三 周文璞 
春霏霏兮秋靡靡，嘆息賞音人已死。堪嗟玉雪綴空條，可奈芳蕤逐流水。融怡艷冶恨欲銷，世間風雨何寂寥。有誰肯爲吹葬簫，往和蟋蟀諧鴟鴞。
行歌四首  其四 周文璞 
先秦古書世已稀，國風雅頌聲又微。彼美人兮在天路，馬蜷局兮將安歸。古人所懷已汩汩，今人所懷又忽忽。我亦東西南北人，相逢且盡杯中物。
遣興 周文璞 
山中雨更愁，不是棄吾州。懷母未能去，訴鄰誰肯留。茶人窮似虱，藥戶狹於舟。一磵多深碧，嘲吟尚自由。
孤山桃花二首  其一 周文璞 
天上仙人休擲火，塵中道士莫燒香。可憐絳雪渾無頼，一簇千枝對草堂。
孤山桃花二首  其二 周文璞 
莫向蓬蒿恨不遭，夢魂曾釣海山鼇。當時不合輕仙事，惆悵靈風滿碧桃。
送人之武夷二首  其一 周文璞 
精舍人歸入內臺，遺基處處有芳埃。小儒更合修壺史，刊落乾魚說水苔。
送人之武夷二首  其二 周文璞 
終向名山度此生，此生吟骨要猿擎。洞宮終與人間別，六六峰高削紫瓊。
秋晦有懷南仲正字 周文璞 
懷人幾日惡，况復值秋陰。天亦容清調，人難識素心。他鄉誰饋肉，永夜只聽琴。高詠龍泉碣，相從發至音。
贈孤山道士二首  其一 周文璞 
九霄象簡手中擎，豈是閑人愛列卿。洞裏石田春漠漠，有田多與種黄精。
贈孤山道士二首  其二 周文璞 
清秋古洞無猿嘯，自覺尋行幽意微。處士橋邊增悵望，幾回沽酒對斜暉。
送人之桐柏 周文璞 
半溪松黄堆碧波，狂夫於此欲如何。洞天春晚歸不得，司馬悔橋芳草多。
送髯高謁方巖 周文璞 
客舍窘積雨，出門今始晴。藥苗隨野飯，燕子看山行。大道白日晚，閑汀綠芷生。方巖相見了，爲謝草堂兄。
瞿塘神君歌 周文璞 
黄衫紗帽佳少年，炯然餓虎窮山淵。不居秦鹿祖龍畔，却走碧鷄金馬邊。左手斜執巨靈鑿，右手敬抱禹貢篇。離堆順流已受命，一下不打天吳鞭。有時挾彈暮雲表，有時蹴遊春風前。有時却自著絳帕，走入藥市尋神仙。爲人定似李太白，學道定似葛稚川。孫翁走避乖崖叟，遣僕送畫不取錢。神君廟食與畫像，千古萬古當流傳。我昔夢上神君殿，偶值蓬萊衆真宴。洛陽開盡姚黄花，銅駝陌上難相見。
清明日書事 周文璞 
蒼弁一如楚執珪，思想越吟身自低。澗水又如古智士，縱橫流轉多滑稽。雜花半開已倏落，如怨曠女離深閨。幽禽自呼復相命，如譴逐魄傷窮棲。而我自是不羈者，行行踏破青萋萋。今回蕩槳苕霅溪，與野老輩相扶携。園池亭墅游歷遍，自對蜀錦傾偏提。興闌徑走歸弟舍，同沃浮蟻烹村鷄。百五之後最寥闃，獨過趙灣西更西。野夫不知時節換，但要熟醉如春泥。
雲根 周文璞 
雲從會稽生，旦旦見伯禹。聽讀山海經，成龍不成虎。禹命雲歸歟，可向蕺山去。昂昂王內史，眉宇照今古。常在此盤旋，深藏無處所。王孫江海人，雲根自栖翥。招邀玉葉來，以石爲伴侶。既從衣上浮，只就茶裏煮。不入晉家池，肯作秦望雨。兩儒一支郎，不學世間語。吳傖哦五字，坎壈酸澀苦。併送山中人，約束雲下取。
聽琴 周文璞 
向人猶抱舜文絃，可煞書生不值錢。彈出履霜空作惡，一林風露已鳴蟬。
寄友人 周文璞 
流落他鄉鎩羽翰，半年寧復記悲歡。夜傳樓鼓思城角，朝見江船念客鞍。不恨形骸老閭里，遂令唇舌滿長安。寄聲好在文章友，目送春雲自倚欄。
雨 周文璞 
雨意遽如許，雲容亦可憐。聲聲總斷續，滴滴更勻圓。道院燒香地，山房焙畫天。故園無恙否，潤色到瓜田。
陰山 周文璞 
陰山祠下月如霜，不爲吟猿斷殺腸。折得橙花無處賞，带枝分與棹船郎。
新亭 周文璞 
諸君收淚已無言，煙外中原草色昏。老子歸來坐廊廟，短轅車上欲消魂。
法寶寺 周文璞 
細竹千竿殿影斜，龍顔曾此著袈裟。寺樓杳杳鍾聲度，疑有宮娥出晚花。
戒壇 周文璞 
相君孫女小乘僧，身入祇園佛律行。三級戒壇秋色冷，箇中螻蟻亦長生。
桓野王畫像 周文璞 
胡床三弄清溪笛，嘆息欷歔太極箏。怊悵斯人風味減，江花江草不勝情。
玉晨觀二首  其一 周文璞 
野筍衝泉出，山花避石開。余方有公事，不爲等閑來。
玉晨觀二首  其二 周文璞 
羽扇臨玄寺，霓衣上醮壇。九枝松葉冷，千葉杏花殘。
寒食有感三首  其一 周文璞 
生平參道術，師事大茅翁。持鑰開金匱，焚香立玉童。黄麟來地上，朱鯉出江中。今在桁楊畔，依依睡晚風。
寒食有感三首  其二 周文璞 
清明好時節，傲吏小詩家。失意因流水，傷心爲落花。人歸知市靜，日落見山斜。明日三叉路，村醪亦自佳。
寒食有感三首  其三 周文璞 
亭午步江皋，誰云命不遭。愛風吹蛺蝶，怕雨爛櫻桃。鑽火烹新乳，槌門覓小槽。今年奇事少，塵滿舊征袍。
桂 周文璞 
偶向花邊立，懸知病已瘳。小山今夜月，團樹滿庭秋。清露霑叢底，斜河在上頭。須臾香更好，還與碧雲浮。
自笑 周文璞 
自笑蕭條甚，微吟坐到昏。江風來掃地，山鳥見開門。茶面龍頭縮，花梢犢鼻溫。一從杯酒少，不復過深村。
槜李道中二首  其一 周文璞 
吹徹鵝笙醉碧桃，古城斜日泛輕舠。此行憶著經行處，綠樹黄桑一樣高。
槜李道中二首  其二 周文璞 
卧龍山下聽吟松，細雨清明似夢中。柳蔭朱欄三百尺，渴烏猶自泣春風。
梅梁歌 周文璞 
文命殿角東北左，上有梅梁鐵交鎖。傳聞舊時枝葉生，木質鱗身無不可。有時匹練離朱栱，歸带濕萍光欲動。低頭下吸菲嶺泉，奮髯直入陽明洞。旁觀但怪香火濃，頃刻即令風雨送。爾不見饑烏啄鼓來饋食，走入嵩高化爲石。禨祥禍福儻或是，陰陽幻變誰能測。玉笥觀掛白玉梁，含元追下流血柱。異事苟逢博物問，後來那得詳其故。卷丹雲，凝素霧，玉簫九成奠雕俎。登歌升降只仰俯，嗚呼梅梁怱飛去。
題胡女騎 周文璞 
燕山雪花一尺飛，胡人胡女夜打圍。海東青過流沙西，黄頭郎主獨自歸。創殘狐兔懸氈車，疲憊鷹犬聞笳悲。君不見自從石晉納書款，白溝河漘作邊面。
東陽道中 周文璞 
野店梢頭起竈煙，江雲弄色半晴天。暗泉遶砌喧人語，遠燒侵林照客韉。晚日未收鷄上樹，春風欲度鳥耘田。布帆無恙歸心穩，纔到家山又迫年。
鳳門泉 周文璞 
石根兩眼北流泉，乳竇潜通御井邊。飄出宮花人不識，又沿衰草下山前。
寒食曲 周文璞 
今年寒食好天色，遊人踏青行不極。尋山不憚千里遠，往往啼號濕松柏。一杯纔酹墳上土，祗就墳前便歌舞。故鄉自有懊惱聲，插腰羊皮小番鼓。吁嗟悲歡一餉間，但恨死人不能語。君不見北客紛紛俱落南，先冢盡被胡塵漫。影堂逢節具飲食，魂魄夜行溪谷山。
賞春二首  其一 周文璞 
滿酌黄封都市酒，斜簪縹蔕御園花。半酣更乞跳珠水，獨對風爐自煮茶。
賞春二首  其二 周文璞 
賞春社裏鼓逢逢，尚恨聲同調不同。我亦明朝苦無事，更來吹笛亂山中。
春懷 周文璞 
棠梨未落柳絲長，料望幽人作斷腸。已自不堪田父飲，更能重入少年場。山連莽莽荒陂白，門掩蕭蕭野日黄。想得故園疏雨外，樽前催拍杜韋娘。
暮雨 周文璞 
暮雨瀟瀟郎不歸，尊前誰憶舊歌詞。望夫烏臼濃於染，葉葉驚秋恨欲飛。
即事二首  其一 周文璞 
樂使金花鼓，蠻衣紫錦鞍。蕃官船過界，驛吏報平安。
即事二首  其二 周文璞 
龍護朝元閣，鶴棲封禪臺。中原垂白叟，只望羽書來。
題堯章新成山堂 周文璞 
早將心事付漁樵，若被幽人苦見招。多種竹將挑筍喫，旋栽松待斫柴燒。壁間古畫身都碎，架上枯琴尾半焦。猶有住山窮活計，仙經盈卷一村瓢。
題盧申之騾綱圖 周文璞 
昔日三郎騎爾祖，廟食太山可辛苦。後來崎嶇蜀棧間，棄置龍媒復親汝。深山古木雪漫漫，險途十步九步艱。綱頭呪囑勿損折，要爾助軍身補官。
贈相士丁日宣 周文璞 
張公謂余可神仙，薛顛謂余可英傑。丁生謂二皆無成，世間安有此奇絕。麒麟閣上冠貂蟬，龍虎鼎內治大丹。興來一笑掃燕□，回首已自升雲端。何如只向松江渡，楊柳影邊茅屋住。卧看蒼虬挾白雲，卷取秋濤過江去。
弔黥卒 周文璞 
吾作窮奇白下囚，汝披短褐從吾遊。蔣侯廟畔沽春酒，周處臺邊送客舟。械欲破時應日慘，命將絕處亦天愁。江陵柳大如知此，對著官軍輒淚流。
楊孟博挽詞 周文璞 
向來洛下老書生，今見諸孫更老成。不復秀才趨試院，已題文學上銘旌。泛觀今古人亡恨，只有英雄命莫爭。來弔乍聞妻子哭，依然認作讀書聲。
贈隠者 周文璞 
袁三柳大劉廿八，長到先生卜肆邊。便拜逸妻爲嫂氏，更沽村酒作家筵。山公馬在何須爾，林屋丹成亦偶然。獨此老身無藉頼，爲他人擲卦爻錢。
劍客行 周文璞 
燕雲逆胡著柘黄，仁人烈士集太行。已聞泣涕拜明詔，共挾金輿歸大梁。安得山人一雙劍，走入雲中看不見。人間夜半風雨時，逆胡首奏延和殿。我生四十無所成，荆淮好漢爲知音。丈夫志在仁義耳，麟閣貂冠非本心。功成劍化兩龍去，我亦變名入煙霧。此時再拜康山人，九霄客星在何處。
書事 周文璞 
說戰猶能聽，聞屍不忍過。役人愁似鬼，病馬瘦於駝。甚欲參經緯，其誰出揣摩。中原有遺老，亡柰檄書何。
見泗州降者 周文璞 
纔自降胡便守邊，大家齊數中興年。姑蘇寺裏相逢處，爲爾呻吟一悵然。
感興七言三首  其一 周文璞 
寥寥古意少人傳，莫爲薰琴只五絃。夫子縱心方學易，我曹何意便談玄。神馳洙泗身將老，望斷沅湘眼欲穿。月白風清如此夜，阿郎不肯上鈞天。
感興七言三首  其二 周文璞 
在家莫羨出家僧，擾擾營營竟未曾。相國舟中龍奪劍，山人琴畔鬼吹燈。從來不肯尋真訣，更自無心學大乘。漢室諸公鳴玉佩，也須還我一枝藤。
感興七言三首  其三 周文璞 
夜夜推敲學苦吟，一如鍛鍊假黄金。石間真隠何時出，地下狂魂無處尋。獨鶴尚知長袖舞，哀猿空作斷腸音。故墟杞菊今何似，桂落小山春水深。
題天童全老 周文璞 
天童寶樓閣，銅釘敞朱扉。一老燒香後，諸禪乞食歸。天聽塗毒鼓，神捧苾芻衣。說了村夫偈，依然入翠微。
送人之金陵 周文璞 
江山不逐寒潮晚，陵墓猶含古木春。君入臺城須訪問，箇中定有六朝人。
送逸人歸茅洞 周文璞 
三君乘白鵠，各在一山椒。子去穿茅洞，人方采藥苗。花連雲氣近，松轉水程遥。想得尋幽侶，空歌散午朝。
中秋日遊能仁北寺兩剎 周文璞 
輕雲漠漠煙漫漫，杖藜扶行不作難。無量壽佛像最古，未曾有經碑亦殘。秋花泫露顔色好，客子著雨衣裳單。題詩寫寄莓苔壁，勿使俗人相對看。
贈虎丘僧道輝遊天台二首  其一 周文璞 
世讚碑文換，穹龜上綠苔。琵琶不可聽，樓閣更堪哀。竹動禪僧入，梅香凍雀回。開函翻內典，日晚未歸來。
贈虎丘僧道輝遊天台二首  其二 周文璞 
少小即精勤，參禪復著文。香薰滬瀆像，茶酹武丘墳。入定山猿見，吟詩海鶴聞。幽情正迢遞，又拜石橋雲。
西湖即事 周文璞  西湖
閑看浮鳩棲曲渚，倦隨奔鹿上荒陵。松門雨過長廊靜，一架藤花供病僧。
宮人斜 周文璞 
魂魄凄凉掩暮塵，野花山葉自精神。年年中使頭邊過，暗裏相看似路人。
上强寺 周文璞 
方池流水碧溶溶，怊悵靈蛇不易逢。門外行人常立看，一株唐末半枯松。
太湖 周文璞  太湖
太湖我污池，茂苑我林莽。橘柚我堆盤，鱸魚我登俎。區區爲蘋花，移去溪上住。終當賦歸歟，來此卧煙雨。
寫懷二首  其一 周文璞 
吾聞唐諸僧，往往多人傑。有携至巖廊，可並夔稷契。偉哉寒山子，拾菜衣百結。其文似離騷，但自寫木葉。
寫懷二首  其二 周文璞 
往時陸荆門，自是天下雄。徒隸解散盡，何處尋樊翁。遂令一世士，默默逃虛空。至今大堤上，葉葉皆春風。
九溪十八磵 周文璞 
九溪十八磵，冷見帝青苔。洗足僧書石，臨流客放杯。案頭松葉響，身畔野花開。百六辭歌吹，清遊始一回。
吊辨才二首  其一 周文璞 
讀了碑文讀祭詩，冷看遺像立多時。郎當嶺上生雲處，山鳥山花憶老師。
吊辨才二首  其二 周文璞 
坡使參寥滴奠茶，定將老淚濕煙霞。誰知走入靈山隊，又對閑人說法華。
西湖小隠 周文璞  西湖
先帝何曾寵倖臣，家園籍沒幾經春。一丘賜與嬋娟魄，教主西湖似洛神。
麯坊 周文璞 
麯坊纔盡上湖船，笑問雲山欠酒錢。兩行柳絲黄不斷，不知身在御園邊。
壽星寺聞子規二首  其一 周文璞 
子規欲歸歸未得，啼向錢王壽星石。月明血盡人不知，只怪曉山深似碧。
壽星寺聞子規二首  其二 周文璞 
莫向空山惱病僧，暮雲臺殿異鄉人。多時不識巴江路，守著濃花哭過春。
分夢泉 周文璞 
偷得兩泓清，同他猿鳥喫。上下泉邊身，上下床上客。相對各相忘，山中小花白。
隠者居 周文璞 
密竹緣坡便當籬，野泉入戶自成池。床頭一卷麻衣易，更有寒山拾得詩。
逸士墳 周文璞 
魂歸魄散兩逍遥，小小丘亭慰寂寥。守墓未須耘宿草，白蟾方護紫芝苗。
夏日偶題 周文璞 
溪友相呼上釣舟，藕花菱葉思悠悠。好詩已在前山寺，寫放參寥石井頭。
謝頤師見過 周文璞 
雲卷道者方晝睡，有僧奚爲入桑杞。惠然相過窮壑底，共談儒流佛宗旨。二家之風亦頹靡，吹而颺之誰爲起。寒灰煨芋香透紙，呼童就鄰一賒米。作糜煮菜相料理，吾窮於世無比擬。殷勤相覓有吾子，謾書七字聊送似，往供天嬪泣山鬼。
望茅山六言三首  其一 周文璞 
羽衣藥叟歡迎，手執蘭花共行。從此十年不調，可能久視長生。
望茅山六言三首  其二 周文璞 
昔年唱采芝歌，已老頭顱柰何。不見飈輪碾處，白雲出沒常多。
望茅山六言三首  其三 周文璞 
蔣家兄弟清古，著書互相推宗。摶土劃沙戲劇，穿崗度嶺從容。
寄山中道友三首  其一 周文璞 
玉函捧上五雲堆，著意通幽此一回。三十年來增悵望，更無人上望僊臺。
寄山中道友三首  其二 周文璞 
怱怱山信寄來時，中有黄庭七字詩。已死華顛無覓處，幾回吹斷玉參差。
寄山中道友三首  其三 周文璞 
憶得尋山復出山，綠楊時候暮春間。至今只有游仙夢，長與松風自往還。
初營鳳山 周文璞 
香草參差種，幽花逐旋移。既添醒酒石，須著放生池。春在年年好，山來處處奇。吹簫吾不解，長嘯却相宜。
梅谷 周文璞 
香焰雲頭玉雪身，緩行微詠岸烏巾。始從谷裏看脩竹，却向水濱逢麗人。客子去時方得月，嶺猿啼後便無春。鳳凰欲下簫聲緊，狼籍瀛洲萬斛塵。
法華小隠 周文璞 
偃蓋著地卧，清瑶傍渠走。散入流觴臺，轉若珠曲九。淙淙不知休，還赴石鯨口。灣澴合巨澗，橫橋傍蒲柳。來看暮春餘，衆綠濃似酒。摩挲蘇陳刻，愈覺歲月久。寺僧愛光焰，捧送貴侯有。至今星散居，各自開戶牖。自棄眠雲身，誰縛釣月手。夕陽令我歸，爲爾重搔首。
既離洞霄遇雨却寄道友 周文璞 
凡骨何堪得再行，渴心猶要謁通明。驚聞竹樹連山雨，疑有風雷㩧地聲。鹿啖黄精知歲久，人逢青箬便神清。重來只要齋盂飯，副以常堂枸杞羹。
題曹武帝削瓜圖 周文璞 
阿瞞瓜分姿，見之垂髫中。此心既弗乂，此道安可洪。漢祚既墜地，餘子方困窮。仁義儻自唱，曆數豈不同。挾令及宮閫，殺士延奴童。至今弔古徒，哀痛殊未終。實以己偪仄，遂令彼長雄。畫圖出後世，畧見經營工。想其鼎峙勢，亦天誘其衷。此章弗徒歌，聊以裨國風。
題蔡武伯所藏荆公硯 周文璞 
獸面鼎足奔回互，中有潤澤比雨露。當年曾出富國疏，老子平生用心處。帝謨商頌周六典，刻畫聲形勞解詁。至今文字與風騷，一一相輝炫緗素。如聞四海失枝梧，可憾諸公欠調護。誰令天乎遽如許，可是石也能無預。陳玄同歸蔣山路，亦使高人野僧覷。若爲持入定林中，應有明雲入天柱。吾鄉風流蔡夫子，匣而藏之美無度。君不見公鄉後進陸象山，作祠堂記餘千言，直欲百世俟聖賢。惜哉不得銘此硯，使我失意心惘然。
歸別墅 周文璞 
幽棲久不到，猿鶴擅藤蘿。叢篠生將遍，流泉咽更多。鄰翁新釀熟，野寺暮鐘和。亦有經行者，來觀倚杖歌。
早起 周文璞 
佛香纔了換儒巾，身是人間自在身。一路野花清養目，半溝流水靜怡神。
雨宿山中 周文璞 
留連如有情，蕙帳極空明。晚粥知泉味，昏鍾度雨聲。稍容林叟睡，莫放曉猿驚。剩欲剜苔蘚，應當寫姓名。
再遊九溪 周文璞 
昔年九溪十八澗，今度見之逾清真。靜依落落石路晚，閑繞寂寂山家春。可憐潺湲似留客，更覺曲折能隨人。得得杖藜來盡目，野棠山杏亦精神。
偶題 周文璞  西湖
海氣江聲相與浮，今時帝里舊杭州。西湖寺裏多金碧，自厭穠華不肯遊。
送人之官嚴陵 周文璞 
如君風貌又精神，自合拖紳近紫宸。平地有心開洞穴，十年無俸著閑身。已看青舫垂垂去，須憶緋桃灧灧春。若向玄英臺下過，爲言亦是學詩人。
與弁山道士飲 周文璞 
采茗歸來日未斜，更携苦菜入仙家。後園同坐枯桐樹，仰看紅桃落澗花。
不欺齋 周文璞 
陳兄榜名不欺齋，不欺本自誠中來。晚周洙泗漢伊雒，中間此道寒如灰。不欺齋中一尊酒，兄乎此意差耐久。真情往往到僮僕，何况親知與朋友。君不見湯脫胡桃一語失，此是迂翁年少日，陳兄再拜吾事畢。
望雲亭 周文璞 
淑氣槃槃接九原，須臾鱗合更瀰漫。自從蒿里無顔色，來到鍾山有淚痕。往者英雄俱雨絕，後來哀痛欲河翻。夜深月照長松下，誰見孤飛出墓門。
敬思堂四言 周文璞 
有亭央央，高丘之傍。父兮母兮，堅深埋藏。厦屋淒涼，宰木成行。春秋蒸嘗，酒漿牛羊。身體俯傴，雖勞弗彰。心志瞀亂，雖煩弗揚。欲求幽陰，茫茫洋洋。兩間四方，實繫我腸。何以照之，明神后皇。凡今之人，誰同慨傷。
陳將軍哀詞 周文璞 
扞環城兮保赤子，歸王所兮執弓矢。雖有妻子兮不如兄弟，嗟全家兮南向而死。護行殿兮卧旗鼓，統伍符兮莫余侮。故宮蕪兮胡作主，哀將軍兮鬢垂素。氣力絕兮委塵土，後來孤童兮不勝測楚。天陰陰兮春寂寂，曰余兄兮有廟食。偕友于兮往作配，駕鐵駟兮載雲旆。山中人兮望余歸，江鼯翔兮花亂飛。
弔青溪姑詞 周文璞 
投余兮綠波，彼土偶兮柰何。余魂兮無依，依余兄兮山阿。兄姿兮甚雄，青骨兮朱弓。稱天兮訴余冤，令讒夫兮不終。
水仙廟鼓吹曲四首  其一 周文璞 
水奫淪兮不揚，山嶔岑兮多巨石。神來下獨舂，仰昂神遠適。王孫的咳，神無亟兮。
水仙廟鼓吹曲四首  其二 周文璞 
倚碧櫨，款銅鋪，德星在南烏尾逋。兩峰隠天，花深草蕍。錢唐十餘萬戶，皆看史君歡娛。雖涉流沙歷炎都，入醫無閭不如東吳。
水仙廟鼓吹曲四首  其三 周文璞 
龍飛天門，鷄鳴日觀。湖州有鶴知夜半。端冕結纓，鋒車施幰。瞻彼孤山，男呼女怨。欲裂冕毀車，春榮秋枯，無翁愁予。
水仙廟鼓吹曲四首  其四 周文璞 
雲冥冥，雷闐闐。橫玉轉，流珠乾。靈龜入我夢，謂君當旋。既窮海壖之炎天，當飲山中之流泉。
招魂 周文璞 
天孫召魂，鬼伯催促，千歲之淵不爲谷。巉巖既刊，松柏桓桓。曰惟君之魂，于茲考槃。其永安君窆初成，余以歸藏筮之，其兆蓋如此也。嗚呼休哉。
金陵雜詠  其一 周文璞 
灩灩江波綠更肥，蒼煙中有鴨鷗飛。當年神武今何在，老却遺民更不歸。
金陵雜詠  其二 周文璞 
長干小婦學吹簫，樓外閒風弄翠條。近得廣陵消息未，暮潮已過赤欄橋。
贈陳宗之 周文璞 
伊吾聲裏過年年，收拾旁行亦可憐。頻嗅芸香心欲醉，爲尋脈望眼應穿。哦詩苦似悲秋客，收價清於賣卜錢。吳下異書渾未就，每逢佳處輒留連。
寄華陽道侶 周文璞 
羽扇臨玄圃，霓裳上醮壇。九枝松葉冷，千葉杏花殘。
題洞霄宮 周文璞 
久知靈境無緣到，今被春風引得來。上帝殿頭聞雨過，仙人石面欠花開。便燒沈水禮三拜，快引流霞釂一杯。落日斷霞催去緊，掉巾祇等白鴉回。
句  其一 周文璞 
本是離騷國裏人。
句  其二 周文璞 
衣篝不用綠沉煙。
句  其三 周文璞 
凄凉一似觀堂僧。
句  其四 周文璞 
淡煙疏雨又青山。
句  其五 周文璞 
春梅避石開。
句  其六 周文璞 
西陵西又西。
句  其七 周文璞 
更無花上月。
句  其八 周文璞 
戲賡和靖句。
因痔痛徹心膂爲詩 李坤臣 
吾道由來貫古今，纖毫不假外推尋。只因疾病呻吟切，識得平生第一心。
瀟湘八景 山市晴嵐 宋寧宗 
藪澤趁虛人，崇朝宿雨晴。蒼崖林影動，老木日華明。野店收煙濕，溪橋流水聲。青帘何處是，彷彿聽雞鳴。
瀟湘八景 煙寺晚鐘 宋寧宗 
金碧招提古，高峰最上層。喧風僧入梵，宿霧佛前燈。禪觀延空寂，蒲牢忽震凌。黄昏山路險，窘步一枝藤。
瀟湘八景 漁村夕照 宋寧宗 
林表墮金鴉，孤村三兩家。晴光明浦溆，紅影带蒹葭。傍舍收魚網，隔溪橫釣槎。炊煙未篝火，新月一鈎斜。
瀟湘八景 遠浦帆歸 宋寧宗 
劈箭風帆下，春江不盡流。客來登快閣，天際識歸舟。裂眥明千里，觀身等一漚。斜陽疎木外，五兩不遲留。
瀟湘八景 瀟湘夜雨 宋寧宗 
清泛三湘夜，中艙聽雨眠。楚天聞過鴈，北舘未歸船。濁酒飲無算，青燈冷不煙。對床工覓句，達旦見新編。
瀟湘八景 平沙鴈落 宋寧宗 
漂泊楚天長，同群兄弟行。朔風離塞漠，落日下瀟湘。古磧多葭菼，平田足稻粱。飛鳴眇空際，布武作文章。
瀟湘八景 洞庭秋月 宋寧宗  洞庭湖
白水連天遠，吳淞一幅秋。橘洲冰魄滿，竹閣桂華留。鳬雁不飲啄，魚龍與拍浮。垂虹寓今夕，清勝庾公樓。
瀟湘八景 江天暮雪 宋寧宗 
朔吹掃氛埃，同雲暝不開。千山飛鳥盡，一水泝舟回。波面散鉛汞，林梢已瀉瑰。懷人留剡棹，野店且新醅。
賜狀元蔡仲龍 宋寧宗 
聯魁金玉龍頭選，詔下今朝遇己知。上國風光初曉日，御階恩渥暮春時。內庭考最稱文異，臚唱宣名奬意奇。故里仙才若相問，一年攀折兩重枝。